ເພື່ອປັບປຸງກົງຈັກການຈັດຕັ້ງຂອງກອງບັນຊາການ ປກສ ແຂວງອັດຕະປື ໃຫ້ມີຄວາມໜັກແໜ້ນທາງດ້ານການເມືອງແນວຄິດ, ເຂັ້ມແຂງທາງດ້ານການຈັດຕັ້ງ, ປັບປຸງແບບແຜນການຊີ້ນຳ – ນຳພາໃຫ້ດີຂື້ນກວ່າເກົ່າ ແລະ ສາມາດຕອບສະໜອງໄດ້ກັບຄວາມຮຽກຮ້ອງຕ້ອງການຂອງໜ້າທີ່ການເມືອງໃນໄລຍະໃໝ່ ຕາມທິດຊີ້ນຳຂອງກົມໃຫຍ່ການເມືອງກະຊວງປ້ອງກັນຄວາມສະຫງົບ.
ດັ່ງນັ້ນ,ໃນຕອນເຊົ້າຂອງວັນທີ 14 ຕຸລາ 2020 ຜ່ານມານີ້ ກອງບັນຊາການ ປກສ ແຂວງອັດຕະປື ຈຶ່ງໄດ້ຈັດກອງປະຊຸມທາບທາມບຸກຄະລາກອນຮອງຫົວໜ້າກອງບັນຊາການ ປກສ ແຂວງເພີ່ມຕື່ມ ໂດຍການເປັນປະທານຂອງ ທ່ານ ພັອ ສີເວີນ ແກ້ວສີວົງສາ ຫົວໜ້າກອງບັນຊາການ ປກສ ແຂວງ, ມີ ທ່ານ ມີໄຊ ສີສະແຫວງສຸກ ຮອງປະທານກວດກາພັກ – ລັດແຂວງ, ທ່ານ ຂັນທອງ ຍິ້ນດາວົງ ຮອງຫົວໜ້າຄະນະຈັດຕັ້ງແຂວງ, ມີຄະນະກອງບັນຊາການ ປກສ ແຂວງ, ຄະນະຫ້ອງ, ກອງພັນ, ຄ້າຍຄຸມຂັງ – ດັດສ້າງ, ຄະນະກອງບັນຊາການ ປກສ 5 ຕົວເມືອງ ແລະ ພະນັກງານຫຼັກແຫຼ່ງ ອ້ອມຂ້າງກອງບັນຊາການ ປກສ ແຂວງອັດຕະປືເຂົ້າຮ່ວມຢ່າງພ້ອມພຽງ.
ທ່ານ ຂັນທອງ ຍິ້ນດາວົງ ຮອງຫົວໜ້າຄະນະຈັດຕັ້ງແຂວງ ໄດ້ຂື້ນຜ່ານມາດຖານ – ເງື່ອນໄຂ ຂອງຜູ້ທີ່ຈະສະໝັກ ເຂົ້າເປັນຮອງຫົວໜ້າກອງບັນຊາການ ປກສ ແຂວງ ເຊິ່ງປະກອບມີ 5 ມາດຖານລວມຄື: ມາດຖານດ້ານຄຸນທາດການເມືອງ – ຄຸນສົມບັດສິນທຳປະຕິວັດ, ມາດຖານທາງດ້ານຄວາມຮູ້ – ຄວາມສາມາດ, ມາດຖານດ້ານແບບແຜນການການຊີ້ນໍາ – ນໍາພາບັນຊາ, ມາດຖານທາງດ້ານສຸຂະພາບ, ມາດຖານດ້ານແບບແຜນການດຳລົງຊີວິດ ແລະ 3 ມາດຖານສະເພາະ ຂອງກຳລັງປ້ອງກັນຄວາມສະຫງົບທີ່ໄດ້ວາງໄວ້.
ຈາກນັ້ນ, ທ່ານ ພັອ ສີເວີນ ແກ້ວສີວົງສາ ກໍໄດ້ມີຄຳເຫັນ ເພື່ອຊີ້ນຳຕໍ່ກອງປະຊຸມທາບທາມບຸກຄະລາກອນເຂົ້າເປັນຮອງຫົວໜ້າກອງບັນຊາການ ປກສ ແຂວງ ເພີ່ມຕື່ມເຊິ່ງທ່ານໄດ້ເນັ້ນໜັກໃຫ້ຜູ້ແທນກອງປະຊຸມ ພ້ອມກັນເອົາໃຈໃສ່ໃນການໃຊ້ສິດປະຊາທິປະໄຕຂອງຕົນເພື່ອຄັດເລືອກເອົາຜູ້ຊີ້ນຳ – ບັນຊາ ໃຫ້ໄດ້ຕາມມາດຖານເງື່ອນໄຂທີ່ຂັ້ນເທິງກຳນົດໄວ້ແນໃສ່ປັບປຸງກົງຈັກການຈັດຕັ້ງຂອງກອງບັນຊາການ ປກສ ແຂວງອັດຕະປື ໃຫ້ມີຄວາມໜັກແໜ້ນທາງດ້ານການເມືອງແນວຄິດ, ມີຄວາມເຂັ້ມແຂງທາງດ້ານການຈັດຕັ້ງສາມາດຕອບສະໜອງໄດ້ກັບຄວາມຮຽກຮ້ອງຕ້ອງການ ຂອງໜ້າທີ່ການເມືອງໃນສະເພາະໜ້າ ແລະ ຍາວນານ.
ຕອນທ້າຍ ຜູ້ແທນກອງປະຊຸມ ກໍໄດ້ປ່ອນບັດເພື່ອຄັດເລືອກເອົາຮອງຫົວໜ້າກອງບັນຊາການ ປກສ ແຂວງອັດຕະປື ເພີ່ມຕື່ມ ຢ່າງເປັນຂະບວນຟົດຟື້ນ ແລະ ມີຄວາມຮັບຜິດຊອບສູງ.
ຂ່າວ: ເສົາດາລົງ ເພັດສົງຄາມ